Bespreking fokus op plaaslike ekonomie en ander brandpunte | News24
Bespreking fokus op plaaslike ekonomie en ander brandpunte
: Willem Jordaan, redakteur van Die Burger. Foto's: verskaf
Die Nelson Mandelabaai-sakekamer in vennootskap met Die Burger en Volkswagen Groep Suid-Afrika sal 'n paneelbespreking aanbied oor die "Huidige ekonomie in die Oos-Kaap en ook kyk na Globale besigheidstendense".
Dié omvattende bespreking sal op Vrydag 4 Augustus by die VWSA Auto Pavilion, Algoastraat in Uitenhage plaasvind.
Van die paneellede sluit in, Willem Jordaan, redakteur van Die Burger, Athol Trollip, uitvoerende burgemeester van die ­Nelson Mandelabaai-munisipaliteit (NMBM) en Thomas Schaefer, voorsitter en besturende direkteur van Volkswagen Groep Suid-Afrika.
Die Nelson Mandelabaai-sakekamer se mandaat is om besighede in die streek met mekaar te verbind, besighede te dien en katalitiese projekte oor ekonomiese groei na te streef en om ekonomiese ontwikkeling in die metro te bevorder.
Plaaslike besigheidsmanne en -vroue sal met die aanbieding van dié paneelbespreking die geleentheid gegun word om 'n oorsig oor die huidige ekonomie in Mandelabaai te kry asook oorsig oor die pad vorentoe. Die bespreking is 'n uitstekende netwerkgeleentheid en om verbindings te vorm wat belangrik is vir die behaling van sukses in besigheid.
Kaartjies beloop R240 per persoon vir sakekamerlede en R420 per persoon vir nie-lede. Vir verdere navrae of om jou plek te bespreek, kontak Suzanne Vermeulen, geleentheidskoördineerder by 041 373 1122 of stuur 'n e-pos na events@nmbbusinesschamber.co.za.